Efter næsten en måneds valgkamp, rykker målstregen nu helt tæt på. Valgstederne er åbne, og de første har sat krydset. Men i en idrætshal i Brønderslev, er der ikke kun voksne til stede. Jan Philipsen er folkeskolelærer og har i dagens anledning taget sine elever med sig, når han giver sin stemme. Mens han går ind i boksen og trækker det mørke forhæng for, står eleverne fra 8. klasse udenfor og venter. Da krydset er sat, og stemmesedlen er lagt i kassen, er budskabet fra lærer til eleverne: - Jeg ved, der er nogen, der nærmest slår med en terning. Tænk jer nu om, inden I stemmer. Det I gør, får betydning. Kæmper i klassen Der er cirka fire år til, at ottendeklasseseleverne på Skolegades Skole i Brønderslev kan stemme. Selvom de ikke har indflydelse på valget endnu, så har valgkampen fyldt både i  medierne og i skoletimerne. 14-årige Mads Meincke Nielsen er én af dem, som har fulgt med på sidelinjen. -  Det er ret sjovt at se, hvordan det foregår, og hvordan vi kommer til at have indflydelse på Danmark, når vi bliver ældre, siger han. Hvad samfundsfagslæreren Jan Philipsen stemmer, holder han for sig selv. Ifølge ham er det vigtigt, at eleverne får set, hvordan stemmeafgivningen foregår. - Det her er en demokratisk institution, og det er vigtigt at se, hvordan det foregår. Vi skal skabe unge, der har lyst til at deltage i demokratiet, siger Jan Philipsen. Han fornemmer, at de unge har stor lyst til at sætte sig ind i politikken, og internt i klassen kæmper de også om, hvem der vinder valget. For Mads Meincke Nielsen er interessen for de politiske emner også stor. - Hvis du spørger mig, så er klimaet, uddannelser, og hvad der skal bygges i samfundet vigtigt, siger han.

Opsummering:
Jan Philipsen, der er lærer i Brønderslev, tager sine elever med til stemmeurnerne. Han har et klart budskab til de unge.